กองทุนฟื้นฟูฯคืนหนี้เพิ่ม
กองทุนฟื้นฟูฯ จ่ายหนี้งวดเดือน มี.ค.ปีนี้ รวม 1.2 หมื่นล้าน ลดยอดหนี้คงค้างเหลือ 9.8 แสนล้าน ยันไม่ขายหุ้นกรุงไทยตามข่าวลือ
22 เม.ย. 2559

กองทุนฟื้นฟูฯ จ่ายหนี้งวดเดือน มี.ค.ปีนี้ รวม 1.2 หมื่นล้าน ลดยอดหนี้คงค้างเหลือ 9.8 แสนล้าน ยันไม่ขายหุ้นกรุงไทยตามข่าวลือ
ธนาคารแห่งประเทศไทย (ธปท.) โดยกองทุนเพื่อการฟื้นฟูและพัฒนาระบบสถาบันการเงิน (กองทุนฟื้นฟูฯ) รายงานความคืบหน้าการชำระหนี้ของกองทุนฟื้นฟูฯ ที่รับโอนมาจากรัฐบาล ตาม พ.ร.ก.ปรับปรุงการบริหารหนี้เงินกู้ที่กระทรวงการคลังกู้เพื่อช่วยเหลือกองทุนเพื่อการฟื้นฟูและพัฒนาระบบสถาบันการเงิน พ.ศ. 2555 ว่า ล่าสุด ณ สิ้นงวดเดือน มี.ค. 2559 กองทุนฟื้นฟูฯ ได้ชำระเงินต้นและดอกเบี้ยรวม 12,078 ล้านบาท แบ่งเป็นการชำระเงินต้น 8,300 ล้านบาท และชำระดอกเบี้ย 3,778 ล้านบาท
ทั้งนี้ การชำระหนี้แบ่งเป็นการชำระเงินต้น 8,300 ล้านบาท จากการเอาเงินนำส่งของสถาบันการเงินที่เก็บจากยอดเงินรับฝากในอัตรา 0.46% ไปชำระหนี้ในส่วนของ FIDF1 ในงวดนี้ 4,000 ล้านบาท และเอาเงินที่ได้จากการบริหารสินทรัพย์ของกองทุนฟื้นฟูฯ เองอีก 4,300 ล้านบาท ไปชำระหนี้ในส่วนของ FIDF1 เช่นกัน ทำให้ยอดหนี้คงค้างทั้งหมดที่รับโอนมาจากรัฐบาลเมื่อปี 2555 จำนวน 1,138,305 ล้านบาท ลดลงไปแล้วทั้งสิ้น 155,136 ล้านบาท หรือ 13.63% เหลือยอดคงค้างอยู่ในปัจจุบันที่ 983,170 ล้านบาท
สำหรับยอดหนี้คงค้างในปัจจุบันที่ 983,170 ล้านบาท แบ่งเป็นหนี้เงินต้นคงค้างของ FDF1 จำนวน 391,812 ล้านบาท และ FIDF3 มีหนี้เงินต้นคงค้าง 591,357 ล้านบาท
นอกจากนี้ กองทุนฟื้นฟูฯ ยังได้ชำระภาระดอกเบี้ยในงวดนี้อีก 3,778 ล้านบาท รวมยอดสะสมการชำระดอกเบี้ยไปแล้วทั้งสิ้น 156,027 ล้านบาท ซึ่งเมื่อรวมยอดชำระสะสมทั้งยอดจ่ายดอกเบี้ยและเงินต้น ที่กองทุนฟื้นฟูฯ ชำระมาแล้วตั้งแต่ปี 2555 ถึงปัจจุบัน รวมเป็นระยะเวลา 4 ปีกว่านั้น คิดเป็นเงินทั้งสิ้น 311,163 ล้านบาท  
รายงานข่าวจาก ธปท. ระบุว่า แม้จะมีกระแสข่าวมาหลายรอบว่ากองทุนฟื้นฟูฯ อาจจะขายหุ้นของธนาคารกรุงไทย (KTB) ที่กองทุนฟื้นฟูฯ ถืออยู่ ณ สิ้นงวด 31 ธ.ค. 2558 รวม 7,696,248,833 หุ้น หรือคิดเป็นสัดส่วน 55.05% ของหุ้นทั้งหมด แต่กองทุนฟื้นฟูฯ ยังยืนยันว่าไม่มีแนวคิดจะขายหุ้นธนาคารกรุงไทยออกแต่อย่างใด เนื่องจากยังได้รับเงินปันผลมาอย่างต่อเนื่อง
ทั้งนี้ ที่ผ่านมากองทุนฟื้นฟูฯ ได้วางแผนการทำงานเพื่อให้สามารถชำระหนี้คืนทั้งหมดได้ภายในอีก 15 ปีข้างหน้า โดยคาดว่าเมื่อหนี้ในส่วนเงินต้นลดลงอย่างต่อเนื่อง จะทำให้ภาระการจ่ายดอกเบี้ยลดลงด้วย
ขณะที่แหล่งเงินที่นำมาใช้ในการชำระหนี้ของกองทุนฟื้นฟูฯ นั้น โดยหลักๆ จะมาจาก 3 แหล่ง คือ 1.จากสินทรัพย์คงเหลือในบัญชีผลประโยชน์ของทุนสำรอง เงินตราระหว่างประเทศของ ธปท. 2.เงินนำส่งจากสถาบันการเงิน ที่ปัจจุบันจัดเก็บในอัตรา 0.46% ของฐานเงินฝากแต่ละปี และ 3.จากเงินหรือสินทรัพย์ที่มีอยู่ของกองทุนฟื้นฟูฯ อาทิ เงินปันผลจากการถือหุ้นในธนาคารกรุงไทย บริษัทบริหารสินทรัพย์ กรุงเทพพาณิชย์ (บสก.) บริษัท บริหารสินทรัพย์สุขุมวิท (บสส.) เป็นต้น